ការសម្ភាសន៍របស់លោកយាយយ៉ង់ ចម

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះយ៉ង់ ចម

***ពត៌មានសង្ខេបរបស់លោកយាយយ៉ង់ ចម***

*សព្វថ្ងៃនេះលោកយាយយ៉ង់ ចមមានអាយុ៦៨ឆ្នាំហើយ គាត់មានស្រុកកំណើតនៅស្រុកពួក ខេត្តសៀមរាប។ គាត់កើតឆ្នាំមមី ហើយគាត់មានបងប្អូន៤នាក់ ប្រុស២ ស្រី២ គាត់ជាកូនបងគេបង្អស់។ តែសព្វថ្ងៃនេះគាត់នៅរស់តែម្នាក់ឯងទេ ដោយសារតែបងប្អូន៣ទៀតបានស្លាប់កាលពីសម័យប៉ុល ពតបាត់ទៅហើយ។*

ក៖ បាទជាដំបូងខ្ញុំសូមថ្លែងអំណរគុណដល់យាយដែលបានឲ្យខ្ញុំសម្ភាសន៍ពីប្រវិត្តរបស់យាយ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់យាយអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាយាយ បាទហើយចឹងនៅពេលដែលខ្ញុំសម្ភាសន៍យាយចប់ ខ្ញុំនឹងដាក់ការសម្ភាសន៏របស់យាយណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាយាយ ចឹងតើយាយយល់ព្រមឲ្យខ្ញុំដាក់សម្ភាសន៍របស់យាយចូលទៅក្នុងវេបសាយរបស់សាលាទេយាយ?
ខ៖ ទេដាក់ទៅ។

ក៖ បាទ សម្រាប់ថ្ងៃខែដែលខ្ញុំសម្ភាសន៍យាយនេះគឺ នៅថ្ងៃទី០៣ ខែមករា ឆ្នាំ២០២១​ ហើយការសម្ភាសន៍នេះត្រូវបានធ្វើឡើងនៅភូមិភ្នំក្រោម ឃុំចុងឃ្នៀស ស្រុកសៀមរាប
ខេត្តសៀមរាបណាយាយណា បាទហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ អញ្ចឹងខ្ញុំចង់សួរថាតើយាយមានឈ្មោះពេញឈ្មោះអ្វីដែរយាយ?

ខ៖ ឈ្មោះនោះណា?

ក៖ បាទ។

ខ៖ យ៉ង់ ចម។

ក៖ យ៉ង់ ចម?

ខ៖ ចាស។

ក៖ ចុះយាយមានឈ្មោះហៅក្រៅទេយាយ?

ខ៖ អត់មានទេមានតែឈ្មោះមួយប៉ុណ្ណោះឯងកូន។

ក៖ ចុះមកដល់ឆ្នាំនេះយាយមានអាយុប៉ុន្មានហើយយាយ?

ខ៖ អាយុ ៦៨ឆ្នាំហើយ។

ក៖ បាទ ចុះយាយចាំថ្ងៃខែឆ្នាំកំណើតយាយបានទេយាយ?

ខ៖ អូ! កូនអើយមិនដែលចាំទេភ្លេចអស់មិនដឹងថ្ងៃណាកើតទេកូន ព្រោះថាមិនដឹងថ្ងៃកើតកូនប្រាប់កូនឯងឲ្យត្រង់ ដែលកើតកូនក្រោយមកនេះវាប្រកាច់ប្រកិនទៅមិនដឹងថ្ងៃខែទៅឯណាមកឯណីខ្ញុំឆ្កួតខ្ញុំទើបតែជាតើកូន ទើបតែជានោះឯងគេមើលជាទៅក៏នៅឯភ្នំក្រោមនេះឯង វាដូចជាមិនដឹងទៅណាកូនខ្ញុំប្រាប់កូនឯងតែត្រង់មិនដឹងអីទេនោះ
ឯង។

ក៖ ចុះឆ្នាំជូត ឆ្លូវ ខាល ថោះរអីយាយចាំឆ្នាំណាទេ?

ខ៖ ឆ្នាំមមីរ។

ក៖ ឆ្នាំមមីរ?

ខ៖ ចាស មីមីរ។

ក៖ តែឆ្នាំបារាំងអស់ចាំទេ?

ខ៖ អត់ចាំទេកូន។

ក៖ ចុះយាយមានស្រុកកំណើតនៅឯណាដែរយាយ?

ខ៖ ស្រុកកំណើតខ្ញុំនៅព្រៃជ្រូក។

ក៖ បាទ?

ខ៖ ព្រៃជ្រូក។

ក៖ ព្រៃជ្រូកនៅឯណាដែរយាយ?

ខ៖ ព្រែកជ្រូកនៅឯលិច ឯលិចពួក។

ក៖ អរនៅខាងស្រុកពួក។

ខ៖ ចាស ខាងលិចពួក។

ក៖ ចុះយាយមានបងប្អូនចំនួនប៉ុន្មានាក់ដែរយាយ?

ខ៖ បងប្អូនខ្ញុំ៤នាក់ ស្រី២ ប្រុស២។

ក៖ ហើយយាយជាកូនទីប៉ុន្មានដែរ?

ខ៖ ហាស?

ក៖ យាយជាកូនទីប៉ុន្មានដែរយាយ?

ខ៖ ខ្ញុំកូនទី១។

ក៖ កូនបងគេ?

ខ៖ ចាស កូនបងគេ។

ក៖ ចុះបងប្អូនរបស់យាយទាំងប៉ុន្មាននាក់ទៀតនៅឯណាដែរយាយ?

ខ៖ ងាប់អស់ហើយកូន នៅតែមួយប៉ុណ្ណេះឯងនៅខ្ញុំមួយប៉ុណ្ណេះឯង ងាប់កាលអា
ពតអស់ ងាប់កាលអាពតអស់។

ក៖ ចុះយាយអាចប្រាប់ឈ្មោះបងប្អូនទាំងអសរបស់យាយបានទេ? តាំងពីឈ្មោះយាយគេរហូតដល់ពៅគេណាយាយ?

ខ៖ បានតើ នោះឯង ឈ្មោះជនមួយ ជនមួយ អាអ៊ុងមួយ អាយ៉ុងមួយ ប៉ុណ្ណោះឯងអស់ប៉ុណ្ណោះឯង ប្រុស២ ស្រី២ នៅតែខ្ញុំមួយងាប់ស្រីមួយ កាលអាពតគេយកគេ គេយកធ្វើការទៅកូនអើយធ្វើការទៅដូចថ្ងៃត្រង់ឡើងមកមិនដឹងថាខុសអីធ្វើអីទេគេប្រជុំទៅគេយកយើងទៅ ធ្វើការឯក្រឡាញ់ ក្រឡាញ់កំពង់ថ្កូវគេដឹកទៅ ដល់ដឹកទៅមួយមើលទៅយូរពេកវាធ្វើការអីយូរម៉េសគិតនៅក្នុងចិត្តខ្ញុំអត់ហា៊ននិយាយអីទេ ដល់ថ្ងៃក្រោយទៀតគេប្រជុំមិនដឹងថាខុសអីរឿងអីគេយក២នាក់ទៅទៀតក្រុុមគ្រួសារខ្ញុំ ប្រុស១ ស្រី១ លើកក្រោយយកតែប្រុស១ទេវាអស់ត្រឹមនោះឯង មិនដឹងថារឿងអីហេតុអីវាមិនដឹងដែរ។

ក៖ បាទយាយ ចុះយាយអាចប្រាប់តិចបានទេថាកាលពីក្មេងៗយាយចូលចិត្តធ្វើអ្វីខ្លះជាមួយបងប្អូន ឬក៏ធ្វើការងារអ្វីខ្លះដែរជាមួយបងប្អូនយាយ?

ខ៖ មើលបងប្អូនខ្ញុំធ្វើការ មានធ្វើអីកាលណាអាពតណឹងហា កាលប៉ុល ពតគេមានឲ្យធ្វើអីឲ្យដក ឲ្យស្ទូង សែងអាចម៍គោ សែងអាចម៍គោ ដល់យើងសែងអាចម៍ទៅយើងបាន១ខែ ២ខែទៅបើយើងមិនទៅទេគវាស់ដីឲ្យលើក លើកភ្លឺ ម្នាក់ឯង១០ម៉ែត្រៗ ខំឲ្យរួចដល់កូនបើមិនរួចគេអត់ឲ្យបានយើងស៊ីជន្នីកចប ស្រេចគេទុកចាំយើង នាំកូនហើកំពៀកកូនមួយទៅហើយកូនតូច កូននោះវាយំស៊ីបាយអើយយំកូនអើយ ថាប្តូ ប្តូរផ្តាច់ឲ្យតែបានទាន់គេ ដល់ល្ងាចឡើងថាព្រឹកនេះវារួចម៉ោង១រួចចេះ ឲ្យយើងចុះរួចយើងហូប យើងហូបផិឲ្យស៊ីនិយាយចុះកូនអើយ គេផិព្រលិតឲ្យស៊ី អត់ហ៊ានស៊ីទេសុទ្ធចិត្តរំលែកឲ្យកូនឯងអត់ អត់ក៏គេហៅទៅទៀតហើយទៅលើកទៀតហើយគេវាស់ឲ្យ៥ម៉ែត្រ ៥ម៉ែត្ររួចមកហើយដល់រួចមកទៅគេឲ្យយើង ជីកដំឡូងគេក្មេងៗគេឲ្យផឹកទឹកដូង នោះឯងឲ្យស្អែកឡើង ដូចថាស្អែកឡើងចុះគេឲ្យទៅដក ដកសំណាប ដូចថាម្នាក់ឯង ៣ស្លឹក ខ្ញុំក៏ពរកូនទៅហើយដើរស្អើតៗទៅដល់ដាក់ឲ្យកូនលេងដី ដល់គេស៊ីបាយអីរួចគេដើទៅហើយដើរទៅមើល ដល់ទៅគេទៅមើលរួចទៅបើអ្នកណាដកយឺតប្រមាថហើយ ប្រមាថ អត់ប្រមាថទេអ្នកណាដកយឺតមកគេប្រជុំគេដក អ្នកណាដកយឺតណាកូន ឯងក៏ខំទៅហើយពីរនាក់កូន ឲ្យកូនអង្គុយលេងក៏ខំប្តីខ្ញុំនេះ គេយកទៅភ្ជួរឯណាៗអស់រលីង គោមួយនឹម រទេះមួយគេទៅភ្ជួរខាងក្រឡាញ់ដឹកស្រូវដឹកអីខាងក្រឡាញ់ខ្ញុំក៏នៅឯណេះ២នាក់កូន ដល់រួច រួចអា៣ស្លឹកឲ្យគេទៀតគេឲ្យយើងទៅស្ទូង ស្ទូងនោះកូនអើយសុទ្ធតែឈ្លើងត្រពាំងសុទ្ធតែឈ្លើង អត់ហា៊នស្រែកទេតែអ្នកណាខ្លាចឈ្លើងគេយកទៅដាក់កណ្តាលឈ្លើងនោះទៀត ក៏យកកំបោរសុំកំបោរគេនោះឯងប្រធានៗគេនែប្រធានក្រុមគេឲ្យកំបោរលាប អស់៣ស្លឹកណឹងទៅក៏ឡើងមកវិញទៅ ឡើងវិញក៏អស់៣ស្លឹកឡើងវិញទៅគេឲ្យមកផ្ទះទៅ ដើរមកដល់ផ្ទះភ្លាមកូនអើយ គេធ្វើទឹកប្រហុកចង្វារទូកឲ្យស៊ី អត់ហ៊ានស៊ីទេខ្លាចទាស់ងាប់ សុខចិត្តដេកអត់។

ក៖ គេឲ្យហូបអីគេមិញយាយ?

ខ៖ បន្លែចង្វារទូកនិងទឹកប្រហុកអត់មានបាយទេកូនមានអីទឹកបបរ គេយកអាកាកៗឲ្យកូនក្មេងទឹកបបរឲ្យយើងហុត បានតែ២ស្លាបព្រារទេកូនប្តូរទៅផ្ទះវិញចុះឡើងខាស់ទឹកដោះឲ្យកូនបៅ ដល់ចប់ពីនោះរួចទៅគេយកយើងនែទៅចញ្ច្រាំជី ប្រាប់កូនឯងឲ្យអស់ ចញ្រ្ចាំជីនោះអាចម៍គេដាក់អន្លុង ដើមត្រធាងខែត្រគេឲ្យចញ្ច្រាំជីរួចឲ្យសែងជីទៅដាក់ក្នុងអន្លុង ដល់ដាក់អន្លុងដាក់អីរួចទៅ២ថ្ងៃដាក់អន្លុងរួចទៅគេឲ្យបារអាចម៍ពីបង្គន់ នាំគ្នាបារអាចម៍ពីបង្គន់ទៅដាក់និងអន្លុងជីណឹងឯងជី ដល់គេឈប់ជីរួចទៅគេដល់ខែគេធ្វើស្រែគេឲ្យទៅកាយអន្លុងជីណឹងយកទៅបាចស្រែទៅទៀតហើយ ទៅទៀតហើយនោះគេឲ្យយើងនែគេកាប់ដូងឲ្យយើងស៊ីគេឲ្យយើងស៊ីនិងស្ករកូនក្មេងឲ្យស៊ីបបរ ហែលហើយកូនហែលរួចហើយ ប្តូរឲ្យតែបានឲ្យតែបានឃើញស្រុកឃើញស្រែទេកូន ងាប់អស់សល់ខ្ញុំមួយប៉ុណ្ណោះឯង។

ក៖ បាទយាយ ចុះកាលណឹងយាយមានអាយុប៉ុន្មានដែរយាយ?

ខ៖ ខ្ញុំនោះ?

ក៖ បាទ។

ខ៖ អាយុ២១។

ក៖ ពេញកម្លាំងម៉ង?

ខ៖ ចាស ខំគេថាទាស់ហើយនេះអ្នកនោះគេថាទាស់ហើយ អ្នកណាទាស់ងាប់ទៅ មេគេនៅឯអាមេស្អីគេនោះ គេថាងាប់ក៏ងាប់ក៏ងាបទៅគេងាប់ៗទៅ ដល់ល្ងាចឡើងថ្ងៃម៉ោង៣នេះគេប្រជុំទៀត ប្រជុំទៀតគេយកគេយកពួកអ្នកដោះថ្ងៃណឹងឯងគេដឹក៣នាក់ទៅទៅទៀតហើយទៅធ្វើត្រី គេឲ្យទៅធ្វើត្រី ធ្វើត្រីបាត់ ធ្វើត្រីបាត់ ធ្វើត្រីបាត់ ខ្ញុំខំប្តូរថាឲ្យបានឃើញបងប្អូនៅឯស្រុកឯណេះខ្ញុំបានជួប ដល់អាចប់ហើយនិយាយដល់អាចប់ហើយនេះ គេថាពួកយួនវាយចូលហើយកូនពួកយួនវាយចូលហើយ គេអត់ប្រជុំប្រាប់ប្រជាជនទេគេយកអង្ករដើរទុកតាមផ្ទះអស់ យកអង្ករទុកតាមផ្ទះអស់ទៅដល់ស្អែកឡើង ហ្វូងយួនវាទៅដល់ពាក់កណ្តាលផ្លូវ ដលទៅពាក់កណ្តាលផ្លូវ គេថាពួកយើងហើយប្រជាជនចាស់ប្រជាជនដែលជម្លៀសមកនេះ ឲ្យរៀបចំទៅគេឲ្យចេញទៅវិញហើយ ខ្ញុំក៏ខំរៀបចំ ខំរៀបចំនាំប្តីប្រពន្ធបររទេះមករៀបមកគេមកកាក់តាមផ្លូវយកវិញទៅអស់ យកចានយកឆ្នាំយកអង្ករទៅវិញអស់ គេកាក់តាមផ្លូវ ថាទម្រាំតែដល់ភូមិថាកូនអត់បាយ ចប់ត្រឹមនោះឯង ចប់ត្រឹមនោះឯងមកដល់ផ្ទះក៏ ពួកយួនគេទៅដល់គេថាមកគេហៅគ្នាគេ គេជូនដល់មកថ្នល់នេះទៀតដល់ថ្នល់ធំយើងណេះ ដល់យើងគោកក្រូច ជូនដល់គោកក្រូចពួកវៀតណាម ក៏ខ្ញុំក៏អស់ ៣ទៅចុះអស់ទៅចុះអីធ្វើម៉េចកូននៅតែខ្ញុំ២នាក់ប្តីនេះឯង។

ក៖ ចុះកាលណឹងយាយមានគ្រួសាហើយមែនទេយាយ?

ខ៖ ចាសមានគ្រួសារហើយនេះតាខ្ញុំនេះឯង។

ក៖ ហើយមានកូនតូចមួយទៀត?

ខ៖ ចាសកូនតួចមួយ កូនមួយប៉ុណ្ណោះឯង។

ក៖ ចុះកាលណឹងគេជម្លៀសយាយពីណាខ្លះទៅណាខ្លះដែលយាយចាំទេ?

ខ៖ ជម្លៀសខ្ញុំពីខ្ញុំទៅពីខាងឡើងពីព្រៃជ្រូកទៅគេយកខ្ញុំទៅដាក់និងនែ ដាក់និងព្រៃអា ដាក់នៅព្រៃអាឡើងប្រហែលជាមួយឆ្នាំយកខ្ញុំទៅខ្វាវ ទៅនឹងណឹងខ្វាវនោះឯង ចាសគេជម្លៀសនៅខ្វាវចាសនៅខ្វាវ។

ក៖ ខ្វាវណឹងនៅបាត់ដំបងមែនយាយ?

ខ៖ មិនដឹងខ្វាវខាងណាទេកូន នោះឯងខ្វាវនៅជើងនោះឯងនៅខេត្តបាត់ដំបងខាងឯណាមិនដឹងទេខ្វាវនៅជើងនោះឯង ក៏ដល់យកពីព្រៃអារទៅគេជម្លៀសពីព្រៃអារទៅ ទៅ គេដកពីព្រៃអារទៅដាក់និងខ្វាវ ដាក់និងខ្វាវទៅធ្វើការឡើង ធ្វើការធ្វើអីបានទៅអីបានទៅគេចង់ដាក់ទៅនែ ស្រុកស្អីគេគោល ចង់ដាក់ទៅគោលទៀតប្រធានភូមិខាងព្រៃអារ ប្រធានភូមិខាងអ្នកខ្វាវគាត់អត់ឲ្យដាក់ទេគេឲ្យទុកនោះឯង កុំអីខ្ញុំទៅគោលទៀតហើយ គេស្នើរឲ្យនៅនោះឯង អើយបើនិយាយប្រវិត្តខ្ញុំងាប់ហើយកិនស្រូវក៏កិនអាអីក៏អីទៅកិនស្រូវគេ ពួកគេស៊ីបាយឲ្យយើង បបរឲ្យយើងស៊ី នេះពួកខ្ញុំបបរ បបររាល់ថ្ងៃ ចេះបានស៊ីបបរណឹងឯង ស៊ីបបរដល់ចប់ណឹងឯងគេឲ្យស៊ីបបរ កុុំអីនោះខ្ញុំទៅបានឃើញដល់នេះទេខ្ញុំប្រាប់ទៅកូនអើយ អាកូនចៅពី ថាកូនចៅថាដល់កើតមកដល់ហ្វូងចៅកើតមកខ្ញុំប្រាប់កូនចៅ កូនចៅថាអរបុណ្ណោះឯងណាម៉ែ ខ្ញុំថាអញ្ចុះឯងកូន ខ្ញុំប្រាប់ណាប្រាប់កូនចៅកូនអើយកូន កូនឯងចៅឯងមិនទាន់ដល់ប្រវិត្ត ប្រវិត្តយាយទេយាយហែលរួចអស់ហើយកូន ប៉ុណ្ណោះឯងណាយាយ អញថាចាំទុកណាចៅកូនចាំទុកវើយខ្ញុំថាចេះឯង ខ្ញុំថាចាំទុកវើយកូនចៅ កុំឲ្យដូចម៉ែណាកូន កុំឲ្យដូចយាយណា យាយ
ហែលរួចហើយប្រយ័ត្នផ្តើមឡើងទៀតដូចយាយដូចម៉ែណាកូន កូនឯងប្រុងប្រៀបណាខ្ញុំថាចេះឯងប្រដៅចៅណា។

ក៖ ចុះកាលពីក្មេងយាយបានទៅរៀនទេយាយ?

ខ៖ ទេអត់បានរៀនទេកូន អត់បានរៀនទេ។

ក៖ យាយអត់ចេះអាននិងចេះអក្សរទេ?

ខ៖ អត់ទេ អត់ចេះទេកូន ចុះខ្ញុំដូចខ្ញុំប្រាប់លោកគ្រូ ខ្ញុំប្រាប់លោកគ្រូត្រង់ទាំងអស់ ដល់ខ្ញុំកើតមកមិនដឹងម៉ែខ្ញុំងាប់ចោលតាំងពីកាលណា ខ្ញុំនៅជាមួយគេជាមួយឯងគេរើសចិញ្ចឹម ខ្ញុំអត់បានរៀនបានសូត្រអីទេ បើយើងនៅជាមួយម្តាយមីងយើងធំឡើង យើងដកស្ទូងគេឲ្យយើងដកស្ទូង ជួយស្ទូយ ជួយច្រូតជួយកាត់គេបានទៅរៀនទៅសូត្រឯ ណា អត់បានរៀនសូត្រទេខ្ញុំ អត់បានចេះបានអីទេអត់បានចេះអក្សរអីណឹងគេទេ ទើបបានជំនាន់នេះឯងបានចៅបានអីចេះរៀនចេះអី នោះឯងជំនាន់ខ្ញុំអត់បានចេះទេកូន
អើយ។

ក៖ អញ្ចឹងយាយមានមិត្តភិក្តដែលស្និសស្នាលមកជាមួយគ្នាដល់ឥឡូវមានអត់ទេយាយ?

ខ៖ មិនដែលមានទេកូន អត់ដែលមានមិត្តភិក្តថាពួកម៉ាកអីអត់ដែលមានទេកូន អត់ដែលមានសោះនោះឯងមិនដែលមានទេ បើថាស្គាល់គ្នាក៏និយាយធម្មតាគ្នាបើថាឲ្យមិត្តភិក្តគ្នាថាជិតដិតគ្នាអត់មានទេកូន ពីក្មេងទល់ចាស់ប៉ុណ្ណេះអត់មានទេ។

ក៖ បាទយាយ ចឹងយាយមករស់នៅភ្នំក្រោមនេះអស់រយៈពេលប៉ុន្មានឆ្នាំហើយយាយ?

ខ៖ ២០ឆ្នាំហើយ។

ក៖ ចុះម៉េចបានយាយប្តូរមកនៅនេះដែរយាយ?

ខ៖ ថាកូនគេបានគេនៅស៊ីឈ្នួលនេះគេបានប្តីបានអីទៅ គេថាកូនមកហើយខ្ញុំមកលេងទៅកូនគេមិនឲ្យទៅវិញគេឲ្យមកនៅឯណេះទាំងអស់គ្នារកស៊ីទាំងអស់គ្នាក៏ជាប់ល្អឺននៅនេះឯង ដូចថានៅណេះរកស៊ីធូរគ្រាន់ជាងឯណោះ ឯណោះពេលច្រូតរួចហើយអត់មានរបរអីរកទេ ឯនេះយើងច្រូតកាត់អីរួចអីរួចយើងមានរបរថាយើងរកអុស យើងកើបដីក្រពើ ចាសយើងចេះតែរកបានតិចៗណា នោះឯងចេះតែបានតក់ៗទៅ បានជាមិនបានទៅស្រុកទៅភូមិវិញនោះ សុខចិត្តនៅនេះទៅចុះ។

ក៖ ចុះតាំងពីក្មេងមកដល់ឥឡូវអ៊ុំធ្លាប់ប្រកបការងារអ្វីខ្លះដែរដើម្បីចិញ្ចឹមជីវិតនិងកូនចៅដែរ?

ខ៖ ចិញ្ចឹមជីវិតនោះណា អត់មានរបរអីទេកូនបានតែរបរអុស។

ក៖ កាប់អុស?

ខ៖ ចាស កាប់អុស កាប់អុសចិញ្ចឹមកូន តាំងពីខ្ញុំទើបមកនៅភូមិនេះខ្ញុំកាប់ែតអុស អុសឡើងមួយបាច់៥០០ បាច់ប៉ុនៗនេះ៥០០អុសគុំភ្នាង បាច់ប៉ុនៗណេះ៥០០ ២នាក់ប្តីទៅអារ អារយក អត់ហ៊ានអារឲ្យគេឃើញទេខ្លាចគេចាប់ ល្ងាចឡើងក៏ទៅៗយប់តិចក៏នាំប្តីប្រពន្ធលីមកលក់ លក់បានទិញអង្ករស៊ី ដល់មួយបាច់៥០០ឡើងមួយបាច់១០០០ បានធូរមួយបាច់១០០០ មួួយម៉ែត្រ៣ម៉ឺន ២ម៉ឺនោះឯង នោះឯងបានៗមកធូរអាមួយម៉ែត្រ២ម៉ឺននេះអុស នាំប្តីប្រពន្ធទៅកាប់ដាក់ទូក ទៅៗក៏ស្នើរសុំទូកគេក៏ខាងអង្គការគេឲ្យទូកមួយមក ស្មាច់មួយមកក៏បានអានោះឯងម៉ាស៊ីនគេឲ្យស្រេច ស្នើរសុំគេ ចាសអង្គការកល្យាណមិត្តយើង សុំគេទៅក៏គេឲ្យទៅ សំពះសុំគេ គេយាយឯងហា៊នសុំគេដែរ ខ្លាចអីបើយើងរបរអុសយើងសំពះសុំគេមានប្រាប់ឯណាទិញដល់យើងសំពះសុំគេទៅ គេឲ្យមួយស្មាច់មួយ កូនទូកមួយ។

ក៖ បាទអ៊ុំ ចុះអ៊ុំមានធ្លាប់ប្រកបអាជីវកម្មលក្ខណៈគ្រួសារអីទេ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់អត់ទេយាយ?

ខ៖ ខ្ញុំចិញ្ចឹមនោះឯងជ្រូកមាន់ណា ខ្ញុំចិញ្ចឹម ដល់ចាស់សព្វថ្ងៃទៅមានបានចិញ្ចឹមទេឈប់ហើយ កាលពីដើមមិញចិញ្ចឹម ចិញ្ចឹមជ្រូក១ទៅ ២ក៏មាន់២ ៣ទៅខ្ញុំចិញ្ចឹម។

ក៖ ចុះតាំងពីក្មេងដល់ឥឡូវតើជីវិតរបស់យាយមានការផ្លាស់ប្តូរអ្វីខ្លះដែរយាយ?

ខ៖ ផ្លាស់ប្តូរនោះឯងកូន មានថ្ងៃណាក៏វាឈឺទៅ ថ្ងៃណានោះក៏វជាទៅ វាឈឺថ្ងៃណាក៏វាដូចជាវាចុះរាគទៅកូនអើយ នោះឯង ទិញថ្នាំទិញអីលេបទៅក៏បាត់ទៅខ្ញុំណាក៏ក្រពះវារើទៅ ខ្លាំងក្រពះកូន ក្រពះពេញធឹងហើយ ខ្លាំងក្រពះ និងវិលមុខរយករ ទៅពេទ្យគេថាយើងចុះជាតិស្ករ ទៅពេទ្យ ទៅពេទ្យ២ដងហើយចុះជាតិស្ករ ប្រតោងស៊ីរ៉ូមនេះថ្នាំមិនសូវដាច់ទេ ពេលវិលម្តងៗកូនអើយដូចជាយើងកំបុតវាជះទៅចេះអស់រលីង វាវិលថ្ងៃនោះធ្លាក់ពីលើផ្ទះដែរវាវិល ខំប្រឹង ឯណេះគាត់វង្វេងផងក៏ចាប់គាត់មកក៏ដួលត្រង់ណេះឯង វាគាំងនៅពេញធឹងហើយ នោះឯងរាល់ថ្ងៃអត់ហា៊នទៅណាខ្លាច រោគគាចុះឯង។

ក៖ បាទយាយ ចុះយាយអាចប្រាប់បន្តិចបានទេពីពេលវេលាមួយណាដែលជាពេលវេលាពិបាកបំផុតក្នុងជីវិតរបស់យាយដែរ?

ខ៖ បើថាលំបាកនោះហាស?

ក៖ លំបាកបំផុតជាងគេពេលណាដែរយាយក្នុងជីវិត?

ខ៖ បើលំបាកជាងគេ បើលំបាកជាងគេខ្លាំងអាអុសយើងរកស៊ីអត់បាននេះឯងកូនពិបាកជាងគេ អាណឹងលំបាកពេញធឹងហើយ រកមិនបានឲ្យកូនស៊ីឲ្យចៅស៊ី លំបាកពេញធឹង ពេលណាយើងរកបានទៅចេះតែបានឲ្យកូនហូបណា ប៉ះថ្ងៃណារកបានអត់ លំបាកហើយលំបាកពេញធឹងហើយចិត្តលីនិងកចិត្តអូស ទាញនិងករយើងចិញ្ចឹមកូន នោះបំផុតហើយលំបាកបំផុតហើយសុខចិត្តទៅស៊ីឈ្នួលគេ ទៅស៊ីឈ្នូលគេជួយច្រូតជួយកាត់គេទៅក៏យកមកឲ្យកូនស៊ីទៅមួយថ្ងៃ៥០០០ មួយថ្ងៃឈប់ម្តងពេលថ្ងៃត្រង់ឈប់ ចុះមកធ្វើទៀតល្ងាចឡើងទៅផ្ទះ បើជួនណាក៏បាយនិងគេទៅគេស្រណោះគេឲ្យស៊ីនិងគេទៅណា បើមិនស្រណោះក៏ដាំបាយខ្លួនឯងទៅ បើថាមិនមានអង្ករដាំប្រាប់គេថាខ្ញុំអត់មានអង្ករទេសុំបើកប្រាក់ គេបើប្រាក់មកយកមកឲ្យទិញទុក្ខឲ្យប្តីអីស៊ីទៅឯងក៏ទៅស៊ីបាយនិងគេទៅ នឿយណាសលំបាកណាស់ខ្ញុំប្រាប់ទៅកូនអើយ រហាមណាស់ប្រពន្ធខ្ញុំរហាមណាស់ និយាយចង់ទឹកភ្នែក ប្រវិត្តខ្ញុំនិយាយពីថាជ្រៅជ្រះនោះវាថាជ្រៅពេញធឹងហើយ វានឿយពេញធឹងហើយសុខចិត្តអូសខ្លួនទៅ ប៉ះពេលណាអត់ខ្លាំងពេកទៅខ្ញុំសុំគេខ្ញុំប្រាប់ខ្ញុំសុំគេ ខ្ញុំទៅប្រាប់អ្នកជិតខាងគេឲ្យស៊ីទៅបានទៅធ្វើការទៀតទៅ នេះដូចជាគ្រាន់ហើយណាកូនខ្ញុំប្រាប់កូនឯងត្រង់ ដូចគ្រាន់ ដូចថាយើងរកអុសអីបានរកលក់បានទៅ អ្នកជិតខាងបើកអង្ករបានទៅដូចជានឹងអានោះឯងគ្រាន់មិនសូវយ៉ាប់ មិនសូវនឿយប៉ុន្មាន កុំឲ្យថាយ៉ាប់ក្នុងខ្លួនដែលយើងឈឺ គ្រាន់តែតានោះមិនស្រួលកុំអីអត់សូវអីប៉ុន្មានទេកូន។

ក៖ បាទយាយ ចុះយាយអាចប្រាប់បានទេថាពេលវេលាណាដែលជាពេលវេលាសប្បាយចិត្តជាងគេបំផុតក្នុងជីវិត?

ខ៖ បើនិយាយរឿងសប្បាយចិត្ត កូនដូចថាខ្ញុំនិយាយទៅចុះបើកូនអីគេមិនង៉ោកង៉ាកអត់អីទេសប្បាយចិត្ត សប្បាយចិត្តបើថាកូនង៉ោកង៉ាកទុក្ខណាស់ ទុក្ខក្នុងខ្លួនខ្ញុំណែន កូនសព្វថ្ងៃកូនគេអត់ធ្វើអីមិនលំបាកទេ ចឹងហើយដូចសប្បាយហើយសប្បាយចិត្តខ្ញុំប្រាប់លោកគ្រូឯង នេះសប្បាយគ្រាន់សព្វថ្ងៃណា ដូចថាបានហូបគ្រប់គ្រាន់ទៅសប្បាយ ដូចថាយើងធ្វើបុណ្យធ្វើទានអីទៅដូចសប្បាយឃើញគេឃើញឯងណាកូន នោះឯងចេះតែទៅបាននិងគេទៅ សប្បាយ ដូចជាថារឿងប្រាប់កាក់អីកូនគេឲ្យម្នាក់តិចទៅចេះតែសប្បាយហូបចំណីហូបអីទៅ មានចំណីអីហូបចេះៗទៅដូចជាសប្បាយអត់មានគិតអីទេសព្វថ្ងៃ សប្បាយណាកូនសប្បាយហើយ មិនដែលមានគិតអីទេ។

ក៖ ចុះតាំងពីក្មេងយាយធ្លាប់មានក្តីស្រម៉ៃថាធំឡើងចង់ធ្វើអ្វីទេយាយ?

ខ៖ ធំ ចង់ចង់ដូចថាពីក្មេងមកចង់រៀនចង់ណាស់កូន ចង់រៀនចង់សូត្រនិងគេចង់ទៅធ្វើអានេះអានោះនិងគេទៅអត់រួច ទៅអត់រួចទេ គិតមើលទៅថាយើងមិនជួយខំនិងគេគេមិនឲ្យយើងស៊ី ចឹងហើយយើងឃើញថាខំនិងគេទៅអត់រៀនក៏អត់ទៅ ខំប្តូរផ្តាច់ឲ្យបានប្តីគេធ្វើបាបយើងក៏ធ្វើបាបទៅ ធ្វើបាបខ្ញុំណាស់ធ្វើបាបខ្ញុំកាលនោះកូន គេឲ្យយើងស៊ីក៏ស៊ីគេមិនឲ្យយើងស៊ីក៏ហីទៅ កាលនោះមានសារ៉ុងឯណាចេញពីអាពតមកសុទ្ធតែស្លៀកកប្បាសណឹង សំពត់ខ្មៅនោះ ខ្ញុំស្លៀកសំពតត់ខ្មៅ សំពត់សរគេឲ្យសំពត់សរមកខ្ញុំទៅអាពត់សរទៅជាន់អាផ្លែឃ្លៃ ឃ្លៃយើងណា បុកឃ្លៃបានដាក់ជាន់និងភក់ សំពតខ្មៅ ស្លៀកសំពត់ខ្មៅគេគ្មានសារ៉ុងឲ្យយើងទេ ប្រវិត្តខ្ញុំពីអាពតនោះស្លៀកសំពត់ខ្មៅ។

ក៖ ចុះម្តាយរបស់យាយមានឈ្មោះអ្វីដែរយាយ?

ខ៖ ម្តាយខ្ញុំ ខ្ញុំអត់ស្គាល់ អត់ស្គាល់ដឹងគាត់ទៅចោលពីតូចឪក៏ដោយអីក៏ដោយទៅនៅជាមួួយគេទេ នោះឯងមិនដឹងងាប់កាលណាអីកាលណាអត់ដឹងទេកូន។

ក៖ ចុះយាយមានស្គាល់ជីដូនជីតាអត់ចឹងយាយ?

ខ៖ អត់ស្គាល់ទេ ថាខ្ញុំមិនដឹងថាកើតឯណាងាប់ឯណារស់ឯណា ម៉ែខ្ញុំឪខ្ញុំរស់នៅឯណាយាយតាខ្ញុំ ហើយកើតមកគេរើសចិញ្ចឹមម្តាយមីងរើសចិញ្ចឹម ស្គាល់តែម្តងមីងប៉ុណ្ណោះឯង។

ក៖ ចុះកាលគាត់រើសយាយចិញ្ចឹមណឹងនៅខាងណាដែរយាយ?

ខ៖ នៅខាងឯណោះឯង ផ្លាំងជ្រូកនោះឯង គេរើសចិញ្ចឹម ដល់ធំទៅដូចថាគេចូលស្តីធ្វើចង់បានប្តីបានសែងគេឲ្យយើងបានប្តីបានសែងគេណឹងគេអ្នកដាក់ទុក ខ្ញុំមិនដែលស្គាល់ទេម៉ែឪខ្ញុំ យាយតាខ្ញុំមិនដែលស្គាល់ទេខ្ញុំប្រាប់ចង់ ខ្ញុំនៅជាមួយគេដូចខ្ញុំថាចឹង អ្នកណាសួររកម៉ែខ្ញុំឪខ្ញុំ យាយតាខ្ញុំខ្ញុំអត់ស្គាល់ព្រោះខ្ញុំអត់ដឹង មិនដឹងងាប់ពីកាលណាដែលខ្ញុំកើតពីកាលណា នោះឯងស្រាប់តែធំឡើងគេម៉ែង៉ែងអត់មានទេអញរើសង៉ែងចិញ្ចឹមប៉ុណ្ណោះឯង នោះឯងគេរើសចិញ្ចឹម អាចិញ្ចឹមហើយក៏វាមិនដែលស្រួលទៀត គេធ្វើបាបធ្វើកម្សត់យើងដូចថារវល់អីណា អីណាគេដែលឲ្យយើងទៅ ខំបម្រីគេនោះឯងធ្វើការ ធំឡើងពិបាកចិត្តថាសុខចិត្តយំ យំប្រាប់គេអ្នកក្រៅធ្វើបាបយើង ប្រាប់អ្នកក្រៅគេថាអញជួួយង៉ែងមិនរួចទេ ឯងនៅជាមួយម្តាយមីងឯងហើយ អញរើសង៉ែងមកចិញ្ចឹមក៏រើសមិនកើត ហើយគេថាអញចេះចុះទៅហើយតស៊ូទៅក្មួយ តស៊ូដល់បានប្តីមែន។

ក៖ ចុះស្វាមីរបស់យាយមានឈ្មោះអ្វីដែរយាយ?

ខ៖ ហៀប សក។

ក៖ ហៀប សក?

ខ៖ ចាស។

ក៖ ចុះបានរៀបអាពាហ៍ពិពាហ៍ជាមួយគ្នាណឹងប៉ុន្មានឆ្នាំហើយយាយ? តាំងពីឆ្នាំណាដែរ?

ខ៖ អូយ! មិនស្គាល់ឆ្នាំទេកូនអើយវាយូរណាស់ទៅហើយ គិតមើលឡើងដូចចាប់ពីកាលជំនាន់អាពតនោះកូន ជំនាន់អាពតចូលនោះកូន កាលនោះប៉ុន្មានឆ្នាំហើយកូនមិនសូវចាំដែរណា នោះឯងអារឿងស្វាយត្រានស្វាយអីណឹងឯង កាលខ្ញុំរៀបអាពាហ៍ពិពាហ៍គេវាយគ្នានិងព្រះអណ្តុង ដុតភ្លើងដុតភ្លើផ្ទះដុតអីនៅព្រះអណ្តូង ខ្ញុំផ្អើលមានបានការបានអីឯណា អាពាហ៍ពិពាហ៍មិនបាននេះឯងយប់ឡើងក៏ប្រធានភូមិគេយកអង្ករយកអីទៅឲ្យ និយាយឲ្យអស់ចុះអង្ករមួយកញ្ជើរ មាន់១ ត្រឡាចម្សៅស៊ុបគេទិញគ្រឿងគ្រៅទៅដឹកទៅឲ្យគេឯក្រោម សុំគេសុំគេការមួយរួច គេឲ្យយើងមួយរួចចប់រួច គេឲ្យយើងរួចអាពាហ៍ពិពាហ៍យើងយប់ឡើងវាចូលមិនទៀត។

ក៖ ចុះកាលណឹងយាយអាចប្រាប់បានទេពីពេលវេលាដែលយាយស្គាល់គ្នាជាមួយស្វាមី ម៉េចបានស្គាល់គ្នា ហេតុអីក៏ស្រលាញ់គ្នា? ហេតុអីក៏គាត់ទៅស្តីដណ្តឹងយាយដែរ?

ខ៖ ទេមិនដែលបានស្គាល់គ្នាទេកូន អត់បានស្គាល់ទេចាស់ៗទេគេចូលនិយាយឲ្យ មិនដែលបានឃើញមុខឃើញមាត់គ្នាទេ ប្រាប់តែគេទៅនិយាយឲ្យក៏ម្តាយមីងខ្ញុំថាង៉ែងយកហា ក៏បងប្អូនថាង៉ែងយកទៅយើងនៅជាមួយគេក៏យើងមិនដែលស្រួល ខ្ញុំក៏យកទៅ ខ្ញុំមិនដែលបានស្គាល់គ្នាទៅឃើញមុខគ្នាបាននិយាយស្តីគ្នាមួយម៉ាត់ ពីរអត់បានទេ។

ក៖ អត់ទេ?

ខ៖ អត់ អត់ទេកូន។

ក៖ ចុះគាត់នៅស្រុកខាងណាដែរចឹងយាយ?

ខ៖ គាត់នៅស្លែង។

ក៖ ស្លែង?

ខ៖ ចាស ស្លែង។

ក៖ ចុះកាលណឹងអ៊ុំយល់ព្រមណឹងដោយសារចាស់ៗប្រាប់ក៏ម៉េចដែរអ៊ុំ?

ខ៖ ចាស់ៗប្រាប់ហើយចិត្តខ្ញុំផង ខ្ញុំថានៅជាមួយគេវាមិនស្រួលទេហើយទៅបានប្តីទៅវាស្រួលជាងនេះដឹងបានខ្ញុំយក។

ក៖ ចុះកាលគាត់ធ្វើប្រកបកការងារអ្វីដែរដើម្បីចិញ្ចឹមជីវិតកាលណឹងយាយ?

ខ៖ មានធ្វើអីទេ តែធ្វើស្រែ ធ្វើតែស្រែដើរបង់ ដើរបង់មានទៅអីទេ បង់ធ្វើស្រែប៉ុណ្ណោះឯង។

ក៖ បង់ត្រី?

ខ៖ ចាស បង់ត្រី។

ក៖ អញ្ចឹងនៅពេលដែលយាយនៅស្រុកខាងណឹង យាយទាន់សម័យលន់ នល់ទេយាយ?

ខ៖ ទាន់កាលនោះ។

ក៖ បាទចឹងយាយអាចប្រាប់បន្តិចបានទេថា សម័យលន់ នល់ណឹងម៉េចដែរយាយ? គេធ្វើម៉េចខ្លះដែរ? មានគេទម្លាក់គ្រាប់បែកគ្រាប់អីទេ?

ខ៖ កាលនោះគេទម្លាក់គ្រាប់បែក មានគេទម្លាក់គ្រាប់បែកហើយ អាកប៉ាល់ហោះទម្លាក់ឡើងខ្ញុំទៅនៅតែនិងវត្ត នៅវត្តទម្លាក់នោះឯងទម្លាក់ ខ្ញុំនៅវត្តកប៉ាល់ហោះរបើកភ្លឺឡើងក៏ ទៅនៅឯកំពង់ឆ្លងនោះមិិនដែលនៅនេះទេចុះវាបើកទម្លាក់នោះ កើតស្រះឡើងអីទម្លាក់កើតស្រះកើតអីនោះ នោះឯងទម្លាក់ឡើងគ្រាប់បែកឡើងអាបាញក៏បាញ់ទៅអាគ្រាប់ទម្លាក់ក៏ទម្លាក់ទៅ បាយដាំដាក់ឆ្នាំងហើយឆ្នាំងប៉ុណ្ណេះ សុទ្ធតែយកមែកឈើគ្របរទេះវាទម្លាក់ ទម្លាក់គ្រាប់បែក កប៉ាល់ឡើងវឺនកាលនោះទម្លាក់ឡើង ទម្លាក់ឡើងកើតស្រះកើតអី។

ក៖ អញ្ចឹងមកដល់ទាក់ទងជាមួយចំណងចំណូលចិត្តយាយម្តង តើយាយចូលចិត្តពិសារម្ហូបអ្វីជាងគេដែរក្នុងជីវិត តាំងពីក្មេងមក?

ខ៖ កូនអើយមិនដឹងអាណា។

ក៖ ម្ហូបណាដែលចូលចិត្តហូបជាងគេ សម្លរអីដែរ?

ខ៖ អូ! សម្លរអី ចង់តែគ្រប់តែមុខដែរកូនអើយ បើថាពិសេសវិញនោះ?

ក៖ បាទ ពិសេសជាងគេមួយណាដែរ?

ខ៖ ពិសេសជាងគេចូលចិត្តតែសម្លរប្រហើរ។

ក៖ ប្រហើរ?

ខ៖ ចាស ស្លរប្រហើរហើយនោះ។

ក៖ បាទ។

ខ៖ និងប្រហុក បើថាប្រហុកណឹងខ្លាំងជាងគេ ប្រហុកបុក។

ក៖ ចុះយាយចូលចិត្តស្តាប់ចម្រៀងអីទេ កាលពីនៅក្មេងនៅក្រមុំអីណា?

ខ៖ អូយ! មិនដឹងចម្រៀងអីទេកូនអើយមិនដែលស្តាប់ចម្រៀអីសោះ មិនដឹងថាម៉េចថាចម្រៀង នោះឯងមិនដែលមានចម្រៀងអី បើសាមុតនោះចេះស្តាប់ណឹងឯង នោះឯងដូចគ្រាន់បើក្រៅពីនោះអត់ទេកូន។

ក៖ បាទ ចុះយាយមានចេះលេងឧបករណ៍តន្ត្រីអ្វីទេយាយ?

ខ៖ ទេ អត់ដែលចេះទេកូន មិនដឹងចេះលេងម៉េច។

ក៖ ចុះកូនចៅក្នុងក្រុមគ្រួសារមានអ្នកចេះលេងឧបករណ៍តន្ត្រី ខាងសិល្បៈអីមានទេ?

ខ៖ ទេ អត់មានចេះទេ។

ក៖ ចុះកាលពីនៅស្រុកណឹងពេលភ្ជុំបិណ្ឌចូលឆ្នាំ។

ខ៖ ពេលចូលឆ្នាំក៏ខ្ញុំមិនដែលលេង។

ក៖ ហើយមានបានទៅលេងល្បែងតាមវត្ត តាមអីទេយាយ?

ខ៖ មិនដែលបានទៅទេមិនដែលបានទៅទេខ្ញុំមិនដែលបានទៅចុះកូននោះទៅឯណា
រួច។

ក៖ ចុះកាលពីក្រមុំអីអត់មានទៅលេងឈូង លេងអីនិងគេទេ?

ខ៖ ទេ ពីក្រមុំក៏មិនដែលបានទៅណា មិនដែលបានទៅឯណាទេនេះសម្តែងការស្មោះត្រង់មិនដែលបានទៅឯណាទេ មិនដែលបានទៅឯណានិងគេទេមិនដែលចេញទៅណាទេ នៅែតផ្ទះ។

ក៖ បាទ ចុះមកដល់សព្វថ្ងៃនេះលោកយាយមានកូន និងចៅប៉ុន្មាននាក់ដែរលោកយាយ?

ខ៖ ចៅនោះ៦ ៧នាក់។

ក៖ បាទ ចុះកូននោះប៉ុន្មាននាក់ដែរយាយ?

ខ៖ កូនខ្ញុំនោះ៣នាក់ ៤នាក់កូន៤នាក់ ប្រុស២ ស្រី២។

ក៖ ចឹងមកដល់ចុងបញ្ចប់នេះយាយមានអ្វីចង់ផ្តាំផ្ញើទៅកាន់កូនចៅជំនាន់ក្រោយរបស់យាយ ឬក៏ទូន្មានទៅកាន់ពួកគាត់ទេ ថាតើពួកគេគួរតែធ្វើជាមនុស្សបែបណា ឬក៏រស់នៅបែបណាក្នុងសង្គមដែរយាយ?

ខ៖ អូ កូនអើយខ្ជិលផ្តាំផ្ញើមិនដឹង។

ក៖ មានអ្វីទូន្មានពួកគាត់ទេយាយ ចង់បង្រៀពួកគាត់អ្វីខ្លះដែរ ឲ្យធ្វើជាមនុស្សម៉េចដែរចឹងណាយាយ?

ខ៖ នោះឯង។

ក៖ ដូចជាទូន្មានឲ្យគាត់ធ្វើអំពើល្អ ធ្វើជាខំប្រឹងធ្វើការរៀនសូត្រអីចឹងណា។

ខ៖ នោះឯង។

ក៖ ចឹងខ្ញុំសូមអរគុណដល់យាយដែលបានចំណាយពេលវេលាសម្ភាសន៍ជាមួយខ្ញុំ ចឹងសូមជូនពរឲ្យយាយមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារយាយណា។

ខ៖ ចាស។